钦定古今图书集成/明伦汇编/氏族典/第082卷 > 《跋吴氏族谱》宋·文天祥
## 钦定古今图书集成/明伦汇编/氏族典/第082卷 > 《跋吴氏族谱》宋·文天祥

自魏晋以来，至唐最尚门阀，故以谱牒为重。近世此
事濅废，予每为之浩叹。今观《吴氏谱》，源于禾川之燕
市，派于西昌之白沙。自宋兴以来，衣冠灿然，盖升学
者二十有二，举于乡者五十有七，荐于漕者三，奏于
礼部及精究科、贤良科者九，而特科恩封世赏拜爵
者又三十有四人。盛哉可睹矣！自昔以知力持世、功
利起家，有道所忌，传不数世。惟《诗》《书》之泽，绵绵延延，
愈久而愈不坠，赫赫而蹶，孰与循循而至者哉？天下
之理，可久者必可大，吴氏代有人焉，必将有尤者出
以其时可矣。